Dhawuhipun Radèn Ngabèi Rônggawarsita, mênggah sih katrêsnanipun Kenthol Martawijaya, sakulawarganipun sadaya, sarta sih katrêsnanipun Kyai Martadikrama, sarèhning sadaya wau kangge angluwari punagi amila sami wajib dipun tampèni kalayan rênaning panggalih, dene gôngsa pun Rarasati inggih ugi dipun tampèni, anamung sarèhning sariranipun dèrèng adamêl gêdhong kangge wadhah gôngsa, sapunika taksih katitipakên dhumatêng Kyai Martadikrama kemawon rumiyin, samôngsa-môngsa sampun kagungan gêdhong gôngsa kemawon badhe kapundhut.